Γάιος Ουμίδιος Κουάδρατος Σερτόριος Σεβήρος

Ο Γάιος Ουμμίδιος Κουαδράτος Σερτώριος Σεβήρος, λατιν.: Gaius Ummidius Quadratus Sertorius Severus ήταν Ρωμαίος συγκλητικός, που δραστηριοποιήθηκε κατά τον 2ο αι. μ.Χ. Διετέλεσε ύπατος ερήμην (in absentia) για το διάστημα (nundinium) από τον Μάιο έως τον Ιούνιο του 118, ως συνεργάτης του Αυτοκράτορα Αδριανού.  Είναι πιο γνωστός με το βραχύτερο όνομά του, Γάιος Ουμίδιος Κουαδράτος. Το πλήρες όνομά του έγινε γνωστό, μόνο μετά την εύρεση ενός χαμένου τμήματος μίας επιγραφής στην Τόμιδα. 

 Καταγωγή 
Οι Ουμίδιοι ήταν μία ιταλική οικογένεια, η οποία απέκτησε για πρώτη φορά εξέχουσα θέση στα τέλη της Δημοκρατικής εποχής. Όπως γράφει ο Ρόναλντ Σάυμ, «το όνομα είναι σπάνιο και ξεχωριστό, το Καζίνον είναι η πατρίδα τους». Ο Σάυμ συμπεραίνει από τα δύο τελευταία στοιχεία του ονόματός του, ότι είτε ο πατέρας του Κοδράτου, είτε ο αδελφός της μητέρας του ήταν ο Σερτόριος Σεβήρος, και τον ταυτίζει με έναν που αλληλογραφούσε με τον Πλίνιο τον Νεότερο.  Από την άλλη πλευρά, στην ίδια εργασία θεωρεί «πιθανότερο», ότι ο πατέρας του Κουαδράτου ήταν γιος της Ουμιδίας Κουαδρατίλλας, κόρης του Γάιου Ουμίδιου Δούρμιου Κουαδράτου, κυβερνήτη της Συρίας από περίπου το 50 έως το έτος 60·  και στις δύο περιπτώσεις, ο Κουαδράτος ήταν εγγονός της Ουμιδίας Κουαδρατίλλας. Ο Άντονι Μπίρλεϋ ταυτίζει τη μητέρα του Κουαδράτου με μία θεία του Μάρκου Αυρηλίου, «τέταρτο παιδί του γέρου Αννίου Βήρου και της Ρουπιλίας Φαυστίνας». 

 Ο βίος του 
Ο Πλίνιος ο Νεότερος προσφέρει την πρώτη αναφορά στον Κοδράτο.  Σε μία επιστολή προς τον φίλο του Γεμίνο, που χρονολογείται στο έτος 107, ο Πλίνιος γράφει για το τέλος τής γιαγιάς τού Κοδράτου, λίγο πριν τα 80ά γενέθλιά της. Είχε κληροδοτήσει τα δύο τρίτα της περιουσίας της στον Κοδράτο, και το ένα τρίτο στην εγγονή της, πιθανώς αδελφή του Κοδράτου. Ενώ ο Πλίνιος παραδέχεται ότι δεν γνωρίζει την εγγονή, ο Κοδράτος είναι πολύ γνωστός σε αυτόν, και περιγράφει τον άνδρα με πολύ θετικούς όρους. Λεπτομέρειες για τον Κοδράτο περιλαμβάνουν την υπόσχεσή του ως δικηγόρου, ότι είχε νυμφευτεί πριν από την ηλικία των 24 ετών --άρα πιθανότατα πριν διοριστεί ταμίας, κάτι που συνέβαινε συνήθως στην ηλικία των 25 ετών-- και ότι η κληρονομιά του περιελάμβανε το σπίτι του φιλοσόφου Γάιου Κάσσιου.

Γνωρίζουμε λίγες λεπτομέρειες για τον Κοδράτο, μέχρι που ανέλαβε την υπατεία το 118. Ωστόσο, το γεγονός ότι συνδεόταν με τον Αυτοκράτορα Αδριανό υποδηλώνει, ότι ήταν μέλος του στενού κύκλου. Μόλις παραιτήθηκε από την υπατεία, ο Κοδράτος διορίστηκε κυβερνήτης της Κάτω Μοισίας· κατείχε αυτό το αξίωμα από το 118 έως το 122.  Το επόμενο αξίωμα που καταγράφεται ότι κατείχε, ήταν ένα από τα αποκορύφωμα μίας επιτυχημένης υπατικής σταδιοδρομίας, ανθύπατος κυβερνήτης της Αφρικής.  Αρκετές επιγραφές από την επαρχία αυτή μαρτυρούν, ότι ο Κοδράτος βοήθησε αρκετά άτομα να γίνουν Ρωμαίοι πολίτες. 

Η Ιστορία των Αυγούστων αναφέρει τον Κοδράτο σε έναν κατάλογο τριών ανδρών —οι άλλοι δύο ήταν ο Λεύκιος Κατίλιος Σεβήρος και ο Μάρκιος Τούρβων— στους οποίους ο Αυτοκράτορας Αδριανός φέρθηκε σκληρά.  Ο Σάυμ παραδέχεται ότι δεν είναι σαφές τι έκαναν, ή πιστεύεται ότι έκαναν αυτοί οι άνδρες, που προκάλεσαν τη δυσαρέσκεια του Αδριανού. 

 Οικογένεια 
Δεν υπάρχει άμεση πηγή για το όνομα της συζύγου του Κοδράτου, αν και ο Ρόναλντ Σάυμ υπονοεί, βάσει ονομαστικών στοιχείων, ότι μπορεί να ονομαζόταν Αννία, κόρη του Μάρκου Άννιου Βήρου.  Είναι γνωστό ότι είχε τουλάχιστον έναν γιο, τον Γάιο Ουμίδιο Κουαδράτο Αννιανό Βήρο, αντικαταστάτη ύπατο σε μία αβέβαιη χρονιά, ίσως το 146 μ.Χ.   Ο Σάυμ παρέχει την πληροφορία, ότι νύμφευσε τον γιο του με την Αννία Κορνιφικία Φαυστίνα, αδελφή του Αυτοκράτορα Μάρκου Αυρηλίου. Οι δυο τους παρείχαν στον Κουαδράτο έναν εγγονό, τον Mάρκο Ουμίδιο Κουαδράτο Αννιανό, ύπατο το 167. 

 Αναφορές 

Κατηγορία:Ρωμαίοι του 2ου αιώνα
Κατηγορία:Ύπατοι της Ρωμαϊκής Συγκλήτου